Noticies - Manresa inaugura l’exposició ‘Tota pedra fa paret. La pedra seca a Catalunya’ i acull la presentació de la Setmana de la Pedra Seca\nAquest divendres 18 setembre s’ha inaugurat a la Casa Lluvià de Manresa l’exposició ‘Tota pedra fa paret. La pedra seca a Catalunya’ amb la presència de la Directora General de Cultura Popular i Associacionisme Cultural, M. Àngels Blasco; de l’alcalde de Manresa, Marc Aloy; de la regidora de Cultura i Festes, Anna Crespo; de l’investigador Jaume Plans, en representació de l’Associació per la Pedra Seca i l’Arquitectura Tradicional (APSAT), i de Maite Oliva, de l’Associació per al Desenvolupament Rural Integral de la zona Nord-Oriental de Catalunya (ADRINOC), que ha estat l’encarregada de fer la presentació de la Setmana de la Pedra Seca, que tindrà lloc del 23 al 29 de novembre arreu del país, amb l’objectiu de visibilitzar i posar en valor el teixit d’entitats, col·lectius i persones voluntàries en què se sustenta el coneixement, la divulgació i el manteniment de la pedra seca a Catalunya.\nLa pedra seca és una de les tècniques tradicionals de construcció més utilitzades al llarg dels segles per bastir tota mena de construccions, majoritàriament vinculades a l’agricultura, la ramaderia i a l’abastament d’aigua, que van permetre als nostres avantpassats domesticar la natura i garantir la pròpia subsistència. És un testimoni principal de l’arquitectura tradicional i suposa un conjunt patrimonial molt abundant a Catalunya i especialment a Manresa i el Bages. Per la seva significació històrica i el seu valor patrimonial, l'art de la pedra seca fou inscrit per part de la UNESCO a la Llista Representativa del Patrimoni Cultural Immaterial de la Humanitat en data 28 de novembre de 2018.\nAmb motiu d’aquest reconeixement de la tècnica de la pedra seca com a patrimoni cultural immaterial, l’Associació per la Pedra Seca i l’Arquitectura Tradicional i el Departament de Cultura de la Generalitat de Catalunya han produït l’exposició que avui s’ha inaugurat a la Casa Lluvià. La mostra, eminentment fotogràfica, pretén oferir una panoràmica àmplia sobre aquest llegat, posant èmfasi en les variants tipològiques més habituals i en la diversitat territorial. Explica, també, la vigència actual d’aquesta arquitectura, harmònica amb l’entorn natural i sostenible des de tots els punts de vista.\nL’exposició es podrà visitar fins al 18 d’octubre a la Casa Lluvià (carrer Arquitecte Oms). L’horari de visites és de dimecres a dissabte de 18 a 20.30 h. Per acompanyar l’exposició i fer-ne al màxim de difusió, s’ha preparat un programa d’activitats complementàries que recull també les propostes relatives al patrimoni de la pedra seca que es realitzen en el marc de la Festa de la Verema del Bages. Aquest programa compta amb la col·laboració de diferents institucions, equipaments i entitats (veure detall de les activitats al final del document).\nPel que fa a la Setmana de la Pedra Seca, també neix amb motiu de la commemoració del segon aniversari de la declaració de la tècnica de la pedra seca com a Patrimoni Immaterial de la Humanitat de la UNESCO. Es tracta d’una setmana d’organització i promoció d’activitats relacionades amb la pedra seca arreu dels Països Catalans, tant des de l’àmbit públic com privat, en estreta col·laboració amb les entitats del territori i amb la col·laboració del Departament de Cultura. És iniciativa de Col·labora x Paisatge —projecte d’ADRINOC (Associació per al Desenvolupament Rural Integral de la Zona Nord-Oriental de Catalunya)— i té vocació d’esdevenir un esdeveniment fixe en el calendari a partir d’enguany, amb l’ objectiu visibilitzar i posar en valor l’important teixit d’entitats, col·lectius i persones voluntàries en què se sustenta el coneixement, la divulgació i el manteniment de la pedra seca a Catalunya.\nPer participar en la Setmana de la Pedra Seca cal organitzar una activitat relacionada amb la pedra seca durant la setmana del 23 al 29 de novembre de 2020 i omplir el formulari per tal d’inscriure l’activitat a l’agenda en línia. Poden ser activitats de tot tipus, per a totes les edats i per a tots els públics: jornades divulgatives, xerrades, sortides i visites guiades, tallers, accions de voluntariat, exposicions, concursos. Hi poden participar tot tipus d’entitats, tant públiques com privades, col·lectius i persones voluntàries vinculades al manteniment i difusió del patrimoni i/o l’ofici de la pedra seca arreu dels Països Catalans.\nPrograma d’activitats complementàries a l’exposició ‘Tota pedra fa paret. La pedra seca a Catalunya’:\nFotografia familiar per l’Anella verda\nTaller de fotografia per a infants de 6 a 12 anys: com observar el paisatge que ens envolta a través d’una càmera o dispositiu mòbil?\nCal anar acompanyat d’un adult i portar calçat adequat, càmera fotogràfica o dispositiu mòbil, esmorzar, aigua i barret\nOrganitza: Casal de les Escodines, amb la col·laboració de Foto Art Manresa, Meandre i Centre d’Estudis del Bages\nHora del conte a càrrec de Rosa Fité\nAforament limitat. Cal inscripció prèvia, a través del blog https://bibliotequesdemanresa.wordpress.com, a partir d'una setmana abans de la sessió.\nFesta de la verema del Bages - 2, 3 i 4 d’octubre\n+Divendres, 2 d’octubre, 18h\n+Dissabte 3, a les 17.30h\nMuseu de Sant Fruitós de Bages (Plaá de l’Era de Cal Vallbona)\nAmb l’actuació musical Corrandes amb DO: in vino veritasi obertura del Museu de la Memòria de la vinya i el vi de Sant Fruitós de Bages.\nOrganitzen: Ajuntament de Sant Fruitós, Centre d’Estudis del Bages i Col·lectiu de Recerca Històrica\n+Dissabte 3 i diumenge 4, tot el dia\nEl Bages té una llarga història relacionada amb la vinya i el vi, una relació amb el treball de la terra, amb l’arquitectura del paisatge estructurat a través de la pedra seca i una història que ha forjat el caràcter de la gent i que forma part de la nostra identitat col·lectiva. Visites guiades per posar en valor l’important llegat d’aquest passat per a entendre millor el nostre present, fomentant la cultura de vi i el turisme local del nostre territori.\nRuta de la pedra seca. Artés\nCellers de Cal Verdaguer. Avinyó\nEl Putxot i la barraca del Guenyo. Castellnou de Bages\nRecuperació de vinya antiga a la Torre Lluvià. Manresa\nLa Casa de la Culla. Manresa\nRecorregut de la pedra seca. Monistrol de Calders\nLes Casas de Matamargó. Pinós\nLes tines a peu de vinya. El Pont de Vilomara i Rocafort\nMuseu de la memòria de la vinya i el vi. Sant Fruitós de Bages\nHistòries de vi al Monestir de Sant Benet. Sant Fruitós de de Bages\nEl Racó del Bosc, patrimoni de la pedra seca. Sant Vicenç de Castellet\nUn recorregut per la història del vi de Santpedor. Santpedor\nJornades Europees del Patrimoni- 9, 10 i 11 d’octubre\n+Dimarts 6, a les 19h\nOrganitza: Ajuntament de Manresa, Centre d’Estudis del Bages, Col·legi Oficial d’Arquitectes de Catalunya – Comarques centrals\n+Divendres 9, a les 20h\nLectura de poemes de l’escriptora Nati Soler Alcaide a càrrec de Txell Vall i Ivan Padilla amb acompanyament musical de txalaparta de pedra i acordió amb Guillem Anguera & TXEK\nOrganitza: Ajuntament de Manresa, Biblioteca el Casino, Col·legi Oficial d’Arquitectes de Catalunya – Comarques Centrals\n+Dissabte 10, a les 10 i a les 11h\nDissabte 17 d’octubre, de 18 a 20.30\nExposició ‘Tota pedra fa paret. La pedra seca a Catalunya’\nDarrera tarda d’obertura de l’exposició, coincidint amb la Fira Mediterrània\nOrganitzen: Direcció General de Cultura Popular i Associacionisme Cultural de la Generalitat de Catalunya, Associació per la Pedra Seca i l’Arquitectura Tradicional (APSAT) i Ajuntament de Manresa


Ibra-Van Basten: punts en comú | FCBarcelona.cat\nIbra-Van Basten: punts en comú\n“Vaig veure un vídeo de dotze minuts amb gols i jugades de Marco van Basten. Capello em va dir que jo m’hi assemblava molt, i que em fixés en els seus moviments”. Zlatan Ibrahimovic va fer aquesta afirmació durant la seva presentació com a blaugrana.\nDe ben segur que veure aquell vídeo al despatx de Fabio Capello, tot just després d’arribar a la Juventus procedent de l’Ajax d’Amsterdam, li va anar d’allò més bé a Ibra a l’inici del seu periple de cinc anys a la Sèrie A italiana.\nVeient les accions d’un i altre, les característiques en comú com a futbolistes són ben evidents. Van Basten va començar la seva carrera en el futbol a l’Ajax, sota la direcció de Johan Cruyff.\nPer la seva banda, Zlatan va tenir en el mateix equip de la capital holandesa un aprenentatge molt similar al que va tenir l’holandès anys abans. En lloc de Cruyff, el nou ‘9’ del Barça va tenir Ronald Koeman com a entrenador a l’Ajax.\nTambé es pot afegir que les trajectòries professionals dels dos futbolistes han dut un cert paral·lelisme. L’Ajax va ser bressol futbolístic de Van Basten i Ibrahimovic. I més tard el nord d’Itàlia, Torí i Milà, va suposar l’eclosió professional de tots dos jugadors.\nDes d’Holanda, Marco van Basten va marxar al Milan d’Arrigo Sacchi per guanyar-ho tot (Scudetto i Coppa, dues Copes d’Europa, Supercopa europea i Copa Intercontinental). Ibra el va fitxar la Juventus de Capello. El descens de la 'Vecchia Signora' a la Sèrie B a causa del ‘Moggi-gate’ va fer que l’Inter incorporés el suec.\nL’escenari de la capital llombarda ha estat el nexe dels dos jugadors. Les aficions de Milan AC i Inter han vist, en èpoques diferents, dos futbolistes clavats en moltes coses. Alts, fins, tècnics, golejadors, passadors i compromesos, al marge que tots dos han sortit de l’escola de l’Ajax.


La supervivència en pacients amb càncer renal metastàtic augmenta del 5 al 30%\nActualitzada 25/03/2019 a les 12:23\nEl 25 per cent dels malalts presenten un tumor de ronyó avançat en el moment del seu diagnòstic\nLa supervivència en càncer renal metastàtic ha passat en els últims anys del cinc al 30 per cent o més, segons han ressaltat oncòlegs especialistes en el tractament d’aquest tumor. Aquesta és una de les conclusions del debat "Càncer renal. Una mirada sobre la supervivència i la qualitat de vida", que ha tingut lloc a EFE amb oncòlegs i representants dels pacients, realitzat en col·laboració amb Bristol-Myers Squibb. Han participat el doctor José Ángel Arranz, president del Grup Espanyol d’Oncologia Genitourinaria (SOGUG) i cap de secció de la Unitat de Tumors urològics i ginecològics de l’hospital Gregorio Marañón; i el doctor Enrique Grande, cap del Servei d’Oncologia Mèdica de l’hospital MD Anderson Cancer Center. La taula rodona l’ha completat el director general de la Federació Nacional d’Associacions per a la lluita contra les Malalties del Ronyó (ALCER), Juan Carlos Julián.\nEl càncer renal és un tumor amb una incidència de 6.000 casos anuals a Espanya, amb un resultat d’unes 2.000 morts. Sol aparèixer en la cinquena o sisena dècada de la vida, i de cada tres casos, dos afecten a homes. El 25 per cent dels pacients presenten un càncer de ronyó avançat en el moment del seu diagnòstic. Si el càncer renal es diagnostica en la seua primera fase, amb cirurgia es cura el 80 per cent; en la segona fase, dos de cada tres; i en la tercera la meitat, assenyalen els oncòlegs.\nEl doctor Arranz ressalta: "Aquest tumor es pot considerar un dels grans desconeguts, sabem poc de les seues causes exògenes per prevenir-lo; la majoria es diagnostiquen de manera casual en el context d’una exploració radiològica per un altre motiu". "El càncer de ronyó -indica el doctor Grande- cal mirar-lo amb perspectiva. Fa 10 anys, amb prou feines teníem fàrmacs que aportessin valor als pacients, i ara hi ha més de deu aprovats o en via de fer-ho, el que es tradueix en una supervivència més gran i qualitat de vida".\nJuan Carlos Julián admet l’esperança que els tractaments donen als pacients, però remarca la necessitat dels afectats i la seua família d’afrontar amb suport i garanties aquesta malaltia, amb especial èmfasi en la fluïdesa en la relació medicopacient.


Treball De Naturals by xpascualt 545 views\nPresentacion efecto hivernadero by sazo1994 249 views\nEfecte hivernacle by maissydaniels 1536 views\nEl Canvi Climàtic by 4tb 2419 views\nEfecte hivernacle by Isabel Castro 10049 views\n1. Efecte Hivernacle Que es l'effecte hivernacele ● Augment de la temperatua de la terra ● Per certs gasos atmosfèrics ● Que atrapen la energia solar\n2. Exemple de gasos que atrapen la calor ● Vapor d'aigua(H2O) ● Dioxid de carboni(CO2) ● Àcid nitrós (N2O) ● metà (CH4)\n3. Procés d'efecte hivernacle ● La temperatura de la Terra és perfecta per a la vida. Ni massa freda, com a Mart, ni massa calenta com a Venus. Gràcies a aquestes condicions la vida s'estén per tot el nostre planeta. ● La Terra s'escalfa gràcies a l'energia del Sol. Una part d'aquesta energia que arriba a l'atmosfera és reflectida en direcció a l'espai, una altra part molt petita és absorbida i la resta travessa l'atmosfera i escalfa la Terra.\n4. Procés d'efecte hivernacle ● Però quan l'energia és reflectida des de la Terra es produeix un fenomen diferent. Alguns gasos de l'atmosfera, com el CO2 i el vapor d'aigua, la retenen, absorbeixen gran part de l'energia i eviten que torni a l'espai. Això contribueix a mantenir el planeta calent. ● Així, doncs, l'atmosfera deixa passa la radiació del Sol per tal que escalfi la Terra, però impedeix que la radiació de la Terra escapi a l'espai. És molt semblant al que passa als hivernacles, amb la diferència que l'hivernacle utilitza el vidre i no pas els gasos de l'atmosfera per retenir l'escalfor. Per això aquest fenomen natural ha rebut el nom d'efecte hivernacle. Si l'escalfor no restés retinguda a l'atmosfera, la Terra es glaçaria.\n5. L'escalfament global del planeta ● Avui dia l'efecte hivernacle s'ha incrementat molt a causa de la contaminació de l'atmosfera, que provoca que alguns gasos retinguin massa calor a prop de la superfície de la Terra. És per aquest motiu que les temperatures del planeta han augmentat en l'últim segle.\n6. L'escalfament global del planeta ● L'escalfament del planeta és un fenomen que cada vegada causa més preocupació. Pot semblar que el fet que la temperatura de la Terra augmentés un parell o tres de graus, s'hi notaria ben poc, però no és pas cert. Si la temperatura pugés uns quants graus, es produiria un canvi climàtic a nivell mundial, cosa que provocaria l'extinció de molts éssers vius, arruïnaria l'agricultura i la vegetació, i això tindria conseqüències nefastes per a la humanitat. Si la temperatura pugés, es fondria una part dels casquets polars, amb la consegüent inundació de les zones costaneres molt poblades.\n7. L'escalfament global del planeta ● El terme efecte hivernacle fa referència al fenomen natural pel qual la Terra es manté calenta gràcies a la presència a l'atmosfera d'uns gasos (vapor d'aigua i CO2, principalment ) que absorbeixen i retenen la radiació solar, i també a l'escalfament general del planeta com a conseqüència de la contaminació de l'atmosfera.\n8. Diagrama d'efecte hivernacle\n9. Energia del sol passa a través de l'atmosfera ●26% es reflecteix o dispersa ●19% absorbit pels núvols, gasos ●4% reflecteix l'espai ●51% arriba a la superfície\n10. Causes d'efecte hivernacle ● Desforestació ● crema de combustibles fòssils, la gasolina, l'oli ● crema de fusta i carbó ● creixement de la població ● la contaminació ambiental


Cèlia Sánchez Gómez, guanyadora del Concurs de Projectes d’Els Misteris d’Olesa - Fundació Escola Municipal d'Arts i Oficis\n“Els quadres contenen moltes sorpreses ja que la vida real inunda cada escena”\nCèlia Sánchez (Barcelona, 1963) ha cursat estudis de Belles Arts i és llicenciada en Filologia Hispànica. Viu a Sant Boi de Llobregat i està dedicada plenament a la pintura i a la recerca i elaboració permanent d’un llenguatge plàstic personal. Ha obtingut premis en diferents certàmens, tant a Catalunya com a la resta de l’Estat. La Cèlia també ha participat en exposicions col·lectives i n’ha realitzat d’altres a títol individual. El projecte guanyador consta d’11 teles amb oli acrílic, de 81×65 cm (25F) en posició horitzontal i cada obra anirà acompanyada d’una breu descripció.\nEn què s’ha inspirat per fer aquests quadres?\nRealment, en una cosa que sembla molt genèrica: la vida mateixa. Les vivències col·lectives, els successos que han passat i passen, tant aquí com a la resta del món. Es podria dir que plasmen la realitat actual que s’està vivint, la violència implícita. I és que hi ha imatges que no me les puc treure del cap i, crec que ningú tampoc. S’assembla molt al que succeeix als territoris palestins i és un contrast que costa de pair.\nCom explicaria aquesta obra al públic i a futurs visitants?\nPrimer de tot, es tracta de dues representacions artístiques diferents: els misteris són escultura i el projecte, és pintura. El que he fet és imaginar-m’ho des d’una perspectiva d’edifici: la casa és l’ànima o la consciència de cada escena i cada quadre, els 11 misteris, és una finestra en terme mitjà. Ara bé, hi ha moltes sorpreses ja que la vida real inunda cada escena.\nLa Cèlia Sánchez va presentar dos quadres ja acabats amb el projecte: l’Oració de l’Hort i la Soledat de Maria. I realment són impactants. La resta, ja bastant avançats, seguiran la mateixa línia: “expressius i amb contundència, que conviden a una segona lectura” com ho defineix la directora de l’Escola d’Arts i Oficis, Mercè Segura.\nQuè es pot veure en aquests dos primers quadres?\nEl de la pregària és la presentació de la figura de Crist que reflexiona. D’alguna manera, capta la seva versió més humana abans que li passi tot. El de la Verge Maria, l’altre personatge intens i important, en el seu moment de soledat. Recollint les dues vessants: la més humana (pensaments, sentiments) i la divina (coneix perfectament tot el que succeirà i com s’ha de portar, humanament, tot plegat).\nUn dels altres que ja he fet, “El bes de Judes”, canvia totalment perquè apareix més gent. El personatge de Judes comparteix el pla mitjà, ara bé, al fons hi ha molt moviment, amb molta violència i dolor.\nCom es va sentir quan li van dir que havia guanyat?\nUna gran alegria i molta emoció. Estava molt implicada. Fins i tot vaig arribar a pensar que si no guanyava, acabaria fent igualment el projecte. Realment, és una història que no la pots deixar de fer. És una passió i s’ha d’agafar amb molta passió, també.\nI el títol del projecte?\nHe respectat el que surten a les bases “Els Misteris de La Passió”. Ara bé, potser a la cartel·la que acompanyarà cada quadre posaré algun subtítol que descrigui millor com he adaptat cada quadre.\nLa proposta promet no deixar indiferent al públic. I des de l’organització recomanen no quedar-se amb una mirada superficial. Per això s’estudia la possibilitat de fer visites guiades amb l’artista. D’altra banda, també s’està treballant poder-la exposar a d’altres municipis.\nSi tot va bé, la mostra a Olesa és previst que s’inauguri el 7 d’abril de 2019, una setmana abans de la presentació de les activitats de Setmana Santa. D’aquesta manera, tal com ressalta la presidenta del Col·lectiu Misteris d’Olesa, Sara Valls, “se separen els dos actes perquè cadascun tingui la seva pròpia essència i moment”.\nEl Col·lectiu dels Misteris d’Olesa celebrarà, el proper 2019, el seu 25è aniversari i ho ha volgut fer d’una manera ben especial. Amb la complicitat i impuls de l’Escola Municipal d’Arts i Oficis, va proposar el repte de crear una col·lecció pictòrica al voltant de les onze imatges que conformen els Misteris d’Olesa, i que s’exposen cada any, Dijous i Divendres Sant, en diferents cases i locals del municipi. Amb l’objectiu de renovar, a través de la pintura, aquesta imatgeria, va organitzar un concurs de projectes per escollir una proposta plàstica que sintetitzés tot allò que simbolitzen els Misteris, el que evoquen i, sobretot, el sentiment que provoquen en qui els contempla.\nS’hi han presentat un total de quatre artistes i un jurat professional (format per Pep Montoya, Montse Farré i Carme Margarit) ha escollit la proposta de la Cèlia Sánchez Gómez com a la guanyadora del Concurs. La col·lecció, que quedarà en propietat del Col·lectiu dels Misteris d’Olesa, es podrà visitar a la Sala d’Exposicions de la Casa de Cultura d’Olesa durant el mes d’abril de 2019.\nRedactora: Olga Solà\nEl passat 10 d’octubre es va formalitzar la signatura dels acords. A la fotografia: Sara Valls, presidenta del Col·lectiu Misteris d’Olesa; Cèlia Sánchez Gómez, guanyadora del concurs; Joaquima Puig i Sadurní Paltor, membres del Col·lectiu; i Mercè Segura, directora de l’Escola Municipal d’Arts i Oficis d’Olesa.\nThis entry was posted in concurs and tagged 2018, Celia, concurs, misteris, olesa, pintura, sanchez. Bookmark the permalink.\n← Recepta de panellets\nFormació bonificada per a treballadors en actiu →


L'Ajuntament d'Alpens compra la que havia estat l'Era del poble... la Sati\n"Veig un espai a tocar de la carretera i del passeig, d'urbanitzacions ja establertes, de l'escola i el seu pati, del consultori i la sala de noves tecnologies, de les cases i la gent del carrer de dalt, de l'edifici polivalent de la Fàbrica Vella i els seus aparcaments, de la pista esportiva... Un espai engrescador!\nVeig ─ja em disculparàs la gosadia─ l'era del poble a tocar." Així vaig concloure l'article publicat el gener de l'any passat, en conèixer el tancament definitiu de la Sati.\nAvui, content, en assabentar-me de la compra d'aquest espai per part de l'Ajuntament del meu poble (vegeu La Rella. pàg 3) —Enhorabona!— no puc sinó expressar la meva satisfacció.\nUna adquisició per felicitar-nos tots plegats!\nEm complau saber que el meu poble incorpora en el seu patrimoni un espai de futur que, vull imaginar-me, serà una gran eina per al futur del poble.\nSegur que —de la mà del nostre Ajuntament— tindrem temps per a debatre, consensuar i aprovar (si s'escau) el futur que volem per a aquest espai.\nAra mateix, em passen moltes idees pel cap...\nQue si, aprofitant que algun dia haurem de treure les uralites, cobrir-ho tot amb plaques solars.\nUn projecte col·lectiu de vida cooperativa, per a compartir i autogestionar la vellesa... "Guanyar vida als anys": senior cohousing.\nUn viver d'empreses i projectes de treball a disposició de tots plegats, garant del futur que tots volem. Un futur, forjat i treballat per tots plegats, independent i engrescador, que faci possible el somni de qualsevol que vulgui treballar i viure al poble.\nAquestes, i moltes més que tu, ben segur, hi afegiries... Temps hi haurà per a debatre-ho.\nQuatre fotos d'aquesta era, a mitjan segle passat...\nNosaltres 9/10/16 15:46\nRecordo la màquina de batre, vermella, que escopia palla damunt del paller, on el palleraire, potser el meu pare, l'anava escampant amb la forca. Recordo els càntirs grisos que traspuaven l'aigua. La pols. El sol. Per a les criatures, una festa!\nGent d'Alpens Llsp 23/10/16 16:00\nUna gran festa, sí. Gràcies pel comentari


S’alça la batuta per a donar l’entrada als dos cicles musicals organitzats per l’Escola Municipal de Música i l’Ajuntament de Pineda de Mar — Ajuntament de Pineda de Mar\nS’alça la batuta per a donar l’entrada als dos cicles musicals organitzats per l’Escola Municipal de Música i l’Ajuntament de Pineda de Mar\nS’alça la batuta per a donar l’entrada als dos cicles musicals organitzats per l’Escola Municipal de Música i l’Ajuntament de Pineda de Mar Les Jams de l’Escola Municipal de Música i Copes, Música i... són els dos cicles que es van engegar els passats 3 i 5 de febrer, a l’Auditori de Can Comas https://www.pinedademar.cat/el-municipi/noticies/3444 https://www.pinedademar.cat/@@site-logo/escutajuntament.png\nLes Jams de l’Escola Municipal de Música i Copes, Música i... són els dos cicles que es van engegar els passats 3 i 5 de febrer, a l’Auditori de Can Comas\nLes Jams es faran a l’auditori tots els primers divendres de mes a les 22:00h i les actuacions d’alumnes ‘Copes, Música i...’ es faran a l’auditori quan siguin en divendres a les 22:00h. i al bar quan siguini en diumenge, a les 12:00h del migdia.\nLes Jams, amb els professors de l’ Escola de base, és un espai on hi pot prendre part tothom que hi estigui interessat. La primera sessió va omplir l’auditori i va comptar amb la participació d’alumnes de l’ escola municipal de música que van saber crear un ambient selecte i de gran qualitat.\nEl diumenge dia 5, a les 12 del migdia es va fer la presentació oficial dels dos cicles i es va comptar amb la participació de Sònia Moraleda, Regidora de Cultura, Santiago Macip, Regidor d’Educació que, conjuntament amb M. Núria Visiedo, directora del centre i Ferran Morer, cap de departament de l’ Escola , van alçar la batuta per a donar l’entrada a aquestes noves activitats.\nEn els diversos parlaments es va destacar la bona iniciativa del projecte així com la trajectòria de l’ Escola Municipal de Música que ha vist pujar el seu nivell cada cop més amunt. Així mateix es va elogiar a tots els alumnes que formaran part del cicle ‘Copes, Música i...’, donat que serà un espai reservat per a ells, avalats sempre pel professorat de l’escola.\nEn acabar la presentació oficial es va donar l’entrada al primer grup programat per aquest dia Rocio Pinto & Jazz trio que va encisar al públic assistent en un auditori ple de gom a gom. Cal significar que aquest trio ha nascut a l’Escola Municipal de Música.


Pedalant pel camí, caminant per la vida: Del Tomàs a Villa Zapata\nQuè guai: tenim l'Alicia a Barcelona de turisme! Tot i que tinc mil coses a fer, avui reservo la tarda per ella i la Sonia, i per posar-nos al dia que fa molt que no ens veiem i parlem de la vida... no tant amb la Sònia que ens veiem cada dia i estem més al corrent de les respectives vides que ningú altre... jeje.\nPer començar a agafar gana anem al Just In, al davant de la feina, i com que tenen tapes per picar sense pagar, ens atiforrem (parlaré per mi, que elles s'han comportat una mica més). Amb la gana oberta, decidim anar a fer unes braves al bar Tomàs de Sarrià, que l'Alicia no hi ha estat mai i ja fa molt temps que ho tenim pendent.\nEntre pitos i flautes, arribem al Tomàs a les 21.45 i ja estan a punt de tancar, però encara trobem una taula i ens deixen demanar algo per beure i menjar: una cervesa i unes braves per cadascú i unes croquetes per compartir. Per un mal entès, només ens serveixen les begudes, les croquetes i unes braves, però ens pensem que les que falten les portaràn més tard, però no és així... ens quedem amb les ganes (i amb gana) de menjar braves! Com que els hi ha sapigut greu que se'ls hi acabéssin les patates, per compensar el mal entès ens han convidat la ronda i no hem hagut de pagat res! Perquè després diguin dels catalans, eh!\nCom que sortim amb gana, completem la sessió a un mexicà del mateix carrer, on demanem 3 tapes per acabar de fer el fet: nachos, formatge fos amb xorís i rajas. "què seran les rajas?" em pregunto. Aviat ho descobrim: és xile i pica que ni us ho explico! La Sonia és la primera que ho prova i comença a plorar i a mi em suen fins i tot les galtes. Què bèstia que és! Això sí, està boníssim! A mesura que passen els minuts començo a ser persona una altra vegada... bufff quina calor!\nEs fa tard i marxem cap a casa xino xano caminant que demà toca treballar! :( Be, tots menys l'Alicia que segueix de vacances i se'n va a Berlin uns dies. Quina enveja! eh Sonia? ;P\nPublicado por Uri en 22:04


Direcció del projecte: Trinidad Garcia Espinosa i Roberto Romero Zudaire.\nPartim de la recerca sobre els happenings a la fundació Tapies, arran de l’exposició de Allan Kaprow 'Altres Maneres'. Aquest treball apareix després de 3 mesos endinsats en la improvisació i performance amb l’oportunitat de fer un inventari de diferents formes d’intervenció artística orientada a una creació integrada en col·lectiu. L’art hauria de ser útil pel seu bon ús. Les reinvencions al carrer ens ajuden a escodrinyar entre les relacions professionals i interpersonals. Les reinvencions dels happenings donen una presa de consciència de la construcció de la responsabilitat comunitària. L’art i la seva inèrcia busquen el lloc que aporta intensitat a la participació amb el que observa, intentem fer el treball pedagògic, el d’apropar l’art a la vida, inclús es podria dir que fem un treball polític.


Mas considera l'anunci de Montilla "una estratègia electoral"\nEl candidat de CiU es reafirma en la seva "autoimposició" de només tres legislatures\nEl candidat de CiU a la presidència de la Generalitat, Artur Mas, considera que l'anunci de José Montilla de no tornar-se a presentar a unes eleccions presidencials és "una estratègia electoral" del PSC per guanyar "algunes voluntats i suports més".\nDe fet, el convergent ha advertit que el moment important és ara i no d'aquí quatre anys. "Ens diu que es retira ara, però es presenta a les eleccions i si el tripartit suma tornarà a ser President de la Generalitat", ha assegurat Mas.\nDesprés d'afirmar que s'"autoimposarà" un màxim de tres legislatures si és president de la Generalitat, ha insistit que és partidari de la limitació de mandats i que el temps ideal haurien de ser dues legislatures.\n"Si se n'ha de posposar un altre és perquè la segona es transforma en una legislatura de successió i es perden uns anys importants pel país", ha afegit.


.: Crònica 30ª jornada: UE Avià 2 - 3 CD Montcada\nAquesta tarda, el Montcada ha donat un gran pas per aconseguir l'ansiada permanència en la Primera Catalana. Els homes dirigits per Jordi Salvanyà han guanyat a domicili per 2 a 3 davant l'Avià, 7è classificat amb 42 punts.\nEls montcadencs sabien de la importància del partit i han sortit molt ficats en el partit, i al poc temps de començar Kike ha pogut fer el primer gol, però la defensa avianesa ha refusat la pilota sota els pals. Després d'aquesta jugada, a l'Avià l'han anul·lat un gol per clar fora de joc, i els locals han començat ha controlar el partit.\nNo hi ha hagut moltes més jugades clares de gol, fins que, en el minut 33, Angel ha aconseguit posar el 0 a 1 en el marcador amb un xut des de la frontal de l'àrea. Però, sense temps de reaccionar, l'Avià ha marcat l'1 a 1 en la jugada posterior. Ha estat una centrada de córner rematada per Miguel. Tot seguit, Marcel ha realitzat una gran jugada amb Nacarino, el qual li ha fet la paret i Marcel li ha passat la pilota a Angel, qui ha marcat a plaer l'1 a 2 en el minut 41. Per rematar la bona feina feta en aquest deu minuts, Nacarino, en el minut 44, ha marcat des de dins de l'àrea petita després que la centrada de Kike fos mal refussada pel porter local. Amb el marcador d'1 a 3 s'ha arribat al final de la primera meitat.\nL'Avià s'ha mostrat més intens en la segona meitat, però el Montcada, amb molt de cap, ha sabut aguantar les envestides dels locals. Miki ha pogut fer el quart gol a la sortida d'un córner, però la jugada no ha acabat en gol. L'Avià apretava i Marcos ha pogut refusar un xut sota la línia de gol. Minuts després, Plancheria ha fet una gran intervenció en una falta directa molt perillosa.\nEl Montcada intentava aprofitar els contraatacs per aconseguir sentenciar el partit, però cap podia ser aprofitat pels jugadors montcadencs. En el minut 83, un penal a favor de l'Avià ha estat transformat Daniel per posar el 2 a 3 i la por en el cos dels visitants. No sense nervis, el partit s'ha acabat amb el marcador de 2 a 3.\nAmb aquesta victòria, el Montcada se situa 9è classificat amb 40 punts, a esperes que termini la jornada i a quatre partits per finalitzar la lliga. El pròxim partit serà el derbi davant el Cerdanyola. L'encontre es disputarà a l'Estadi Municipal de la Ferreria el pròxim diumenge 13 de maig.\nPublicat per Premsa CD Montcada a 5.5.12


COLLA BRIALS: Dos masurques\nAls arxius de la Unión Musical Santa Cecilia d'Énguera es conserven les partitures manuscrites de moltes peces que van interpretar les dues bandes de música que hi havia en aquesta vila de la Canal a principis del segle XX, la Banda Primitiva o Música Vieja i la Lira Enguerina o Música Nueva, fundada pel Mestre Ventura.\nJaime Ventura és precisament l'autor de la primera masurca que presentem, dedicada a la seua esposa sota el títol " Te amaré siempre". La segona masurca és una peça que es va popularitzar molt a Énguera i que apareix enregistrada en un dels nostres discos. És la famosa Mazurqueta del Tío Figa, composada per Joaquín Miralles, Figa, qui era cunyat del mestre Ventura.\nLletres del disc "Énguera y La Canal. Música tradi...


Avís legal - Agrupació Folklòrica De Molins de Rei\nEts a:Inici»Avís legal\nL’Agrupa, amb domicili al Carrer de Rafael Casanova, 26, 08750 Molins de Rei, Barcelona Telèfon: +34 93 680 08 37.\nEl present avís legal regula l’accés i l’ús del servei del lloc web www.lagrupa.cat (d’ara endavant, el “Lloc Web”) que l’Agrupa posa a disposició dels usuaris d’Internet interessats en els seus serveis i continguts relacionats amb podologia.\nL’Agrupa podrà alterar en qualsevol moment i sense avís previ, el disseny, presentació i/o configuració de Lloc Web, així com alguns o tots els serveis, i afegir serveis nous.\nLa utilització d’aquest Lloc Web implica la plena acceptació de les disposicions incloses en aquest Avís en la versió publicada per l’Agrupa en el moment en que en què l’ Usuari accedeixi al Lloc Web. Així mateix l’Agrupa posa en coneixement dels Usuaris d’aquest Lloc Web que aquestes Condicions Generals d’ Ús poden ser modificades sense notificació prèvia. En conseqüència l’ Usuari ha de llegir atentament el present Avís Legal en cadascuna de les ocasions en què es procedeixi a utilitzar el Lloc Web, ja que pot tindre modificacions.\nEn compliment de l’ establert la Llei Orgànica 15/1999, de 13 de desembre, de protecció de dades de caràcter personal (LOPD), mitjançant aquest avís, l’Agrupa informa a l’usuari (“Usuari”) de les dades que li sol·licita en el formulari de contacte, són exclusivament per posar-nos en contacte i no seran enregistrades en cap fitxer.\nEn aquest sentit, l’Usuari renunciarà a utilitzar qualsevol dels materials i informacions continguts en aquest Lloc Web amb finalitats il·lícites i expressament prohibides en les presents Condicions Generals d’ Ús així com a les condicions particulars que, si escau, s’habilitin que resultin contraries als drets i interessos de l’Agrupa, els seus membres i/o tercers, i haurà de respondre enfront dels mateixos en cas de contravenir o incomplir aquestes obligacions i/o que, de qualsevol manera (inclosa la introducció o difusió de “virus informàtics”), danyi, inutilitzi, sobrecarregui, deteriori o impedeixi la normal utilització dels materials i informacions continguts en el Lloc Web, els sistemes d’informació o els documents, arxius i tota classe de continguts emmagatzemats en qualsevol equip informàtic (hacking) de l’Agrupa, dels seus membres o de qualsevol Usuari del Lloc Web.


L'ampostí Jordi Tomàs, a un pas de ser campió de Catalunya de motos aquàtiques ~ EbreDigital.cat\nEl proper dissabte, dia 21 de setembre, tindrà lloc a l’Ampolla la sisena regata puntuable pel Campionat de Catalunya de motos aquàtiques 2019, modalitat de circuit. L’escenari de la cursa serà la cèntrica platja de les Avellanes, lloc habitual d’aquesta competició els darrers catorze anys. Les altres regates han tingut lloc al Canal Olímpic de Castelldefels, al Club Nàutic Cambrils, a Empuriabrava, al Club Nàutic El Balís i Amposta.\nEls entrenaments començaran a les 11 del matí i seguidament es disputaran tres mànegues per categoria. Tota l’activitat podrà ser seguida gratuïtament des de la mateixa platja i des dels espigons del port de l’Ampolla. La regata compta amb l’organització de la Federació Catalana de Motonàutica i el suport del Patronat de Turisme de l’Ampolla, la Creu Roja de l’Ampolla, el Club Nàutic Ampolla i Caves Masachs.


Les escoles de Mollet recullen 2.500 litres d’oli de cuina usat | Sostenible\n01/07/2021 - 09:48\nLes escoles que participen en el projecte, iniciat per l’Ajuntament de Mollet del Vallès l’any 2019, són l’Escola del Bosc, l’Escola Sant Vicenç, l’Escola Can Besora i l’Escola Joan Salvat Papasseit.\nEl servei es presta a través d’ APINDEP RONÇANA SCCL, entitat sense ànim de lucre i d’iniciativa social, que vetlla per la inclusió dels col·lectius en risc d’exclusió, i la seva integració social i dignitat humana.\nLa recollida d’oli a les llars es fa mitjançant els “clakis”, recipients de plàstic distribuïts als alumnes perquè se’ls emportin a casa. Una vegada plens d’oli usat de cuina es retornen a l’escola i es bescanvien per altres de nets.\nL'oli usat és un dels residus més contaminants que fem a casa i que més convé reciclar. Cada litre d'oli usat llençat per l'aiguera pot contaminar 1000 litres d'aigua.\nSegons la coordinadora de l’Àrea de Governança, Economia i Serveis Territorials, Mireia Dionisio, “Cal fer una correcta separació de residus, també de l’oli de cuina usat, per això és tan important i necessària per a l’Ajuntament aquesta campanya.” I ha afegit “Les xifres d’aquesta campanya són molt positives, fins i tot saben que durant molts mesos les escoles han hagut de tancar per la Covid-19”\nEn paraules de Raul Broto, regidor de Medi Ambient i Educació “En la lluita contra l’emergència climàtica, i en especial en l’àmbit de la gestió de residus, és clau la implicació de la ciutadania. Per aconseguir-ho, des de l’Ajuntament treballem la vessant pedagògica de les diverses accions, i en aquest sentit volem agrair a les escoles la bona feina i la seva implicació per a formar als ciutadans i ciutadanes del futur”\nLa recollida d’oli usat ofereix l’ocasió de fer una aportació a la gran cadena del reciclatge i contribuir a viure en un món millor i amb menys residus contaminants.


2020, ja tenim Govern de coalició - Periòdic del Camp de Túria\n2020, ja tenim Govern de coalició\nEra lo que totes i tots esperàvem el darrer mes de març, però la burrera d’uns i la prepotència d’altres, ha fet que tingueren que passar més de dos-cents cinquanta dies i unes segones eleccions generals per a que l’aritmètica parlamentària deixara clar que el panorama polític del bipartidisme ja és cosa del passat. La societat espanyola és plural i la política reflexa eixa diversitat amb els grups que han de representar-nos els pròxims quatre anys al Congrés dels Diputats.\nAnem a tindre el primer Govern de coalició des de l’aprovació de la Constitució del 78. L’últim ho va ser en l’època de la II República, un fet que no tindria que ser notícia, ja que esta mateixa fórmula l’empren tant l’esquerra com la dreta a multitud d’autonomies i milers de governs locals, així com a diversos estats d’Europa. Però, que en el cas del Govern central d’Espanya, no s’havia albirat fins ara, on les majories no ho són pel fet de ser els mes votats i on tots necessiten de tothom per poder desenvolupar fites comuns.\nPer primera volta, les diferents veus i realitats polítiques i territorials han tingut un protagonisme real en la negociació per a la tria d’un President que ha de representar a tota la societat. Les seues demandes bàsiques i programes de govern s’han traslladat a acords, obrint una nova etapa on el diàleg i consensos seran vitals per a la futura governança. Com ha estat el cas de Compromís, un vot clau i necessari per poder obrir este nou camí democràtic.\nEn este nou període, l’esquerra i les forces progressistes que han donat suport al nou govern, hauran de saber compaginar les pretensions de màxims amb les que han aspirat durant molts anys, amb la realitat i el que serà possible fer, ja que enfront, com hem vist estos dies en el debat d’investidura, hi ha un dreta que no acaba de situar-se en este nou panorama polític i una extrema dreta que tritura els principis constitucionals i molts tractats europeus, creant relats ficticis amb mentides mal intencionades, sense aportar solucions ni programes constructius.\nNo serà fàcil la convergència de projectes i objectius. Però la ciutadania necessita una estabilitat i acords que, en l’àmbit de lo social i laboral no ha d’estar difícil de trobar, sent necessari un debat assossegat i sense apriorismes en la resta d’àrees on puguen existir divergències. Creant punts de trobada comuns que tinguen com a element referencial la millora de la vida de les persones i el seu benestar.\nAra ja tenim un govern, paritari i plural. D’ara endavant sols resta que les forces que el sustenten posen trellat, molta generositat i sobretot que les accions que enceten posen per davant els interessos generals de la ciutadania per sobre dels poderosos i poder fàctics. Escoltant al poble i posant la política al servei de les persones segur que es possible.\nTags: govern de coalició, paco garcia, Política\nEl trinquet de Vilamarxant mejora sus instalaciones\nConciertos de Harmonie Ensemble en Benaguasil y Olocau\nRedacció 16 enero, 2020\nToni Gaspar: «Empecé a correr como terapia mental y reflexión»\nEfe 9 agosto, 2020\nFin a las gestoras socialistas en la comarca de Camp de Túria\nP.G. 1 agosto, 2020\nSerrano se impone a Yusá y será el nuevo secretario general del PSPV de la Pobla de Vallbona\nP.G. 31 julio, 2020\nCompromís per Llíria renova la seua direcció per encarar «l’instant decisiu» quan Joanma Miguel ocupe l’alcaldia\nP.G. 24 julio, 2020\nMuere de un infarto el concejal socialista Ramón Vilar a los 64 años


La Llumenera de Nova York: Der Himmel über New York\n«Per a un fotògraf, la mobilitat de la llum, que canvia constantment, és tot un repte. Nova York permet jugar amb la realitat i les ombres, els miralls, i un cel impressionant, que a vegades sembla només un conjunt de finestres entre els gratacels».\nAnònim 20 de març, 2008 04:23\nAquest estiu quan sigui a NY em vindran al cap moltes de les coses que he llegit aquí : )\nFerran Porta 20 de març, 2008 06:14\nEntrar a la Llumenera i trobar-me amb "Der Himmel über NY"... Per un moment he pensat que ara també tu començaries a traduir els post a l'alemany! :)\nJo no tinc previst viatjar a NY però, quan ho faci, la Llumenera serà la meva "guia" pre-viatge!\nAnònim 20 de març, 2008 07:03\nÉs inexplicable... Quina caça! Com s'escola el cel entre finestres. Només falta en Peter Falk i la seva carcassa d'àngel. Inexplicable!\nJosep Lluís 20 de març, 2008 09:24\nJa qui no ho entén però, em fascina N.Y.\nmiq 21 de març, 2008 00:53\nM'agrada que La Llumenera et pugui servir de guia de la ciutat ;-)\nJa m'agradaria ja. Amb prou feines ens defensem en anglès!\nCom a bon italo-americà, en Columbo li va a NY com anell al dit.\nés cert que sovint no cal entendre del tot les coses per a sentir-nos-hi atrets i que ens fascinin.


CONTEXT organitza un webinar per presentar oportunitats de finançament i casos d’èxit per al desenvolupament de smart textiles - AEI Tèxtils\nCONTEXT organitza un webinar per presentar oportunitats de finançament i casos d’èxit per al desenvolupament de smart textiles\nCONTEXT, la xarxa europea d’experts en materials tèxtils avançats, liderada per l’AEI Tèxtils, va organitzar, el 25 de març, el webinar “Oportunitats de finançament i casos d’èxit per al desenvolupament de smart textiles ” .\nEl webinar va començar amb una breu presentació de CONTEXT, a càrrec de l’Ariadna Detrell, Clúster Manager de l’AEI Tèxtils, com a líder de la xarxa.\nEn el primer bloc de la sessió es van presentar diferents programes de finançament per donar suport al desenvolupament de productes innovadors; quatre projectes de finançament en cascada i el nou programa EIC Accelerator, presentat per Bruno Mougin, del clúster francès Techtera.\nEls projectes europeus exposats que ofereixen mecanismes de finançament en cascada per a PIMEs van ser: GALACTICA, ELIIT, INNO4COV-19 i SMARTEES2.\nEl primer, GALACTICA, el va presentar el seu coordinador, Josep Casamada, responsable de projectes de l’AEI Tèxtils. GALACTICA té com a objectiu donar suport a noves cadenes de valor industrials, incloent els sectors tèxtil i aeronàutic/aeroespacial basats en la fabricació avançada a tota la Unió Europea.\nELIIT, European light industries innovation and technology project, representat per la Korina Mollá, d’AITEX, busca donar suport a les PIMEs dels sectors tèxtil, confecció, cuir i calçat per millorar la seva competitivitat, ajudant-les a integrar noves tecnologies en productes, serveis o processos innovadors o d’alt valor afegit.\nIzabel Alfany, del Centre Tecnològic LEITAT, com a soci del projecte, va fer una introducció a l’INNO4COV-19, que té com a objectiu que empreses i laboratoris de referència desenvolupin i implementin tecnologies innovadores per combatre la COVID-19.\nFinalment, l’SMARTEES2 va ser presentat per un dels seus socis, EBN, representat per Florian Sora. SMARTEES2 té com a objectiu ajudar a les PIMEs a integrar dispositius electrònics flexibles i portàtils en productes/sèries de productes nous.\nA la segona part del webinar, tres empreses van exposar els seus casos d’èxit en el desenvolupament de smart textiles.\nPrimer, Marc Ponsa, CEO de POLISILK (membre de l’AEI Tèxtils), va presentar el seu projecte Smart-Horse-Riding, cofinançat pel programa SMARTEES2.\nEl van seguir Delphine Vialleton i Marc Piaulet, Enginyera d’Innovació i Director Comercial de SATAB, respectivament, que van mostrar els teixits electrònics estrets desenvolupats per l’empresa.\nA continuació, Wolfram Hartramph, enginyer de ITP GmbH, va presentar TEXCOOL, un projecte desenvolupat juntament amb l’empresa catalana, membre de l’AEI Tèxtils, E.CIMA. TEXCOOL és un sistema de refrigeració tèxtil basat en l’efecte Peltier.\nFinalment, la Judith Bosch, de la plataforma tecnològica tèxtil europea com a coordinadora del projecte, va realitzar un breu resum de SMART-X, que dona suport a l’establiment de cadenes de valor de fabricació de smart textiles a Europa mitjançant el finançament i el coaching a PIMEs i Start -Ups.\nL’esdeveniment va ser seguit per més de 70 assistents.\nLa gravació està disponible al següent enllaç: Webinar CONTEXT – Funding opportunities – YouTube


Llibertat amb càrrecs per Tous i Masalles - Notícies Política - Notícies Política - e-notícies\nPolítica · 29 de Març de 2012. 08:45h.\nLlibertat amb càrrecs per Tous i Masalles\nEl coordinador general de la Diputació alega que tenia l'encàrrec de la Generalitat de posar ordre en el sector de les ITV.\nLa jutgessa que porta el cas de l'operació contra una presumpta trama de concessions irregulars de tallers d'ITV ha deixat en llibertat amb càrrecs els cinc detinguts després de prendre'ls declaració durant tota la tarda i vespre d'aquest dimecres. El cas es va destapar a través d'unes escoltes telefòniques del "cas Campió", pel qual està imputat l'exministre socialista José Blanco. Els detinguts eren tres empresaris, el número dos de la Diputació de Barcelona, Josep Tous, i el sotsdirector de Seguretat Industrial del govern de la Generalitat, Isidre Masalles.\nLes declaracions s'han fet sota secret de sumari i, per tant, no n'han transcendit gaire detalls. Segons fonts judicials citades per Catalunya Ràdio, Josep Tous, número dos de la Diputació de Barcelona, s'ha defensat davant la jutgessa i el fiscal de les acusacions, assegurant que tenia l'encàrrec de la Generalitat de posar ordre en el sector de les ITV.\nTous ha avalat aquesta tasca i ha explicat que és una persona amb experiència, tant des de la gestió pública -havia estat en anteriors governs de CiU- com des del sector privat. No ha parlat de manipulació, sinó d'intentar resoldre els conflictes que hi havia entre les empreses perquè no impugnessin el nou concurs públic d'adjudicació de llicències per tallers d'ITV. Aquest concurs encara s'ha de fer, després que l'anterior quedés en suspensió el 2011 perquè una de les empreses el va portar als tribunals en considerar-se perjudicada.\nFonts de la investigació l'apunten com la persona que tenia l'encàrrec de manipular el pròxim concurs públic d'adjudicació de concessions, per fer-lo a mida de les companyies de revisió de vehicles dels empresaris detinguts.\nAbans que Josep Tous, ha declarat l'empresari Sergi Alsina. La seva defensa ha qualificat de "desproporcionada i injustificada" la detenció d'Alsina durant 48 hores, tenint en compte que se li podrien imputar delictes de falsedat documental i tràfic d'influències.\nDesprés han declarat els altres detinguts: Ricard Puignou, exdirector general de Menta ITV; Sergi Pastor, exconseller delegat d'Appluss, i el sotsdirector de Seguretat Industrial del govern de la Generalitat, Isidre Masalles.\nLa jutge ha decidit deixar-los en llibertat amb càrrecs, després que el fiscal no ha demanat mesures cautelars. Tot aquest cas s'ha destapat a través d'unes escoltes telefòniques del "cas Campió" que s'instrueix a Madrid i pel qual està imputat l'exministre socialista José Blanco.\n'Marató' de Parlament\nUn locutor de TV3 destaca "els mocs" d'Ibra\n#4 Anònim, Barcelona, 08/07/2013 - 17:20\nAra que han desimputat l'Isidre Masalles, no se'n recorda ningú!\nA Catalunya, la pressumpció d'innocència és una broma de mal gust.\n#3 pepito, barcelona, 29/03/2012 - 11:27\nckaro, claro, entre 200000 funcionarios no hay nadie capaz de hacer ese trabajo y se contrata a un "experto". Estamos volviendo a la cultura de los amiguetes, del 3% y del saqueo de bienes publicos para favorecer a unos listillos... el gobierno de los mejores da verguenza !!!!\n#2 Cigronet, SFG, 29/03/2012 - 10:49\nSi surten en llibertat però amb càrrecs al damunt, vol dir que són imputats, oi ???. I aquests no eren els homes de confiança del "govern dels millors"???. Aquests de Conveniència i Unió, han perdut el nord i la credibilitat. I així volen continuar governant ???\n#2.1 Francesc, Girona, 02/04/2012 - 11:52\nEn Masalles és d'ERC\n#1 Almogàver , La Sagrera , 29/03/2012 - 09:47\nEls dos són masters d'ESADE i han estat alumnes d'en Mena. Sembla que els hi deuen d'explicar com sortir-se'n davant d'un jutge.


Parèntesi musical per a l’actriu Emmanuelle Seigner\nAl final de l’any passat, durant més de dos mesos, Emmanuelle Seigner va anar a la presó suïssa de Winterthur per visitar al seu espòs i cineasta Roman Polanski, una hora per setmana, els diumenges. De vegades amb els seus mainatges, més sovint sola. Aquest període no va tenir res de “boig”. Ella en parla com una «prova de malson o kafkiana».\n«Boig», el primer àlbum en francès de la néta de Louis Seignier, il·lustre soci de la Comèdia francesa, era previst el novembre de 2009. Es tractava per a Emmanuelle d’assentar-se plenament com a cantant, d’alliberar-se una mica de l’etiqueta de comedianta i d’esborrar la imatge de «dona de». La detenció de Roman Polanski a Suïssa va contrarestar els seus plans.\nDesprés d’una carrera de model iniciada als 14 anys sobre els podis dels majors modistes, Emmanuelle Seigner, nascuda el 1966, va ser revelada al públic a la pel·lícula de Jean-Luc Godard «Detectius». Llavors va encontrar Roman Polanski durant el rodatge de «Frantic» el 1988 i es va casar un any després amb ell. Poc després se la va veure a «Lluna de fel» del mateix Polanski, « Plaça Vendôme» de Nicole Garcia i « La Môme » d’Olivier Dahan. Però li mancava quelcom.\nEl 2007, Emmanuelle Seigner es va acabar llançant a la cançó, la seua única verdadera passió. Es va incorposar a Ultra Orange, un grup de rock francès especialitzat, i va cantar en anglès, en un àlbum de pop rock, influenciat pel Velvet Undergound. Un treball simplement titulat « Ultra Orange i Emmanuelle», que va generar un autèntic èxit crític. L’aposta va ser encertada per a aquesta seguidora de David Bowie, Mick Jagger i Lou Reed. El títol «Don’t kiss em goodbye» consta fins i tot a la banda sonora de « Le scaphandre et le papillon » de Julian Schnabell.\nCelebritat, fantasia i malenconia\nAmb aquest segon àlbum, Emmanuelle Seigner pensava que sols la farien parlar de música. Enfront de la pressió mediàtica de la passada tardor, va renunciar a comercialitzar el disc. És el seu marit, des de la presó, que la va incitar a no retardar massa la sortida de «Dingue». Una vegada alliberat, però assignat a residència, Roman Polanski es va refugiar al seu xalet de Gstaadt a Suïssa. Emmanuelle i ell hi van ser espiats H24 pel que ella anomena «l’escamot», o sigui desenes de periodistes i fotògrafs que van aguaitar llurs fets i gestos. Durant diverses setmanes, va fugir els mitjans de comunicació, a Suïssa o sota a baix del pis a París, donant fins i tot un cop de casc a càmera i denunciant diversos diaris que van publicat fotos dels seus dos fills.\nPassat Nadal va recaure l’emoció i la comedianta va trencar el silenci, acceptant entrevistes a partir de gener de 2010. Des de llavors, per parlar del seu disc, s’ha trobat obligada a tornar a parlar dels problemes judicials del seu marit. Sens dubte perjudicada pels suports i les declaracions molestes de determinats intel·lectuals o del Ministre de Cultura francès Frédéric Mitterrand, l’artista prefereix simplement observar que «la justícia suïssa fa el seu treball». En canvi, és més eloqüent quan es tracta d’evocar «Dingue», un àlbum clarament més pop i aeri que el primer, compost per Keren Ann, acompanyada pel lletrista Dorand.\nLes 11 cançons barregen l’humor, la fantasia i la malenconia. Evoquen successivament la celebritat, en «Le jour parfait», la gelosia en « Jamais d’autres que toi », i la seducció, en l’excel·lent « Femme fatale ». Aquest «Dingue» també conté un duo que generarà comentaris: a la cançó «Qui êtes-vous?», Seigner canta amb Roman Polanski. Elle li va oferir el primer paper al cinema, elle li dóna, ara que té 76 anys, la primera cançó.\nEmmanuelle Seigner compleix també un somni, cantant amb Iggy Pop, una de les seues ídols, en «La derrière pluie». Catalunya també és homenatjada en «Alone à Barcelone», el seu tema preferit, una balada de pop alegre.\n«Dingue» no canvia evidentment res a la vida diària d’Emmanuelle i Roman Polanski. Perquè la parella es vegi, ella ha de continuar anant a Suïssa, però aqueix àlbum dóna corda i desig a la comedianta feta cantant, que ja no s’amaga, ja que s’ha previst una gira de promoció.\n«Dingue», d’Emmanuelle Segnier – editat el 8 de febrer 2010 – Sony Music.


Leonardo da Vinci tenia estrabisme segons un estudi dels seus retrats | Òptica Teixidó\nLeonardo da Vinci tenia estrabisme segons un estudi dels seus retrats\nInici » Noticies » Leonardo da Vinci tenia estrabisme segons un estudi dels seus retrats\nSegons un estudi Leonardo Da Vinci pot ser estràbic divergent. Aquesta és la conclusió a la que va arribar un neurocientífic britànic després d’analitzar diversos retrats i autoretrats del pintor. Tot i així, tant paleopatolegs com oftalmòlegs consideren aventurat diagnosticar que da Vinci tingues estrabisme només veient uns quadres en els que ni tan sols es sap amb certesa si ell va fer de model.\nSi es poguessin adjuntar en una mateixa sala les desenes d’obres analitzades en l’estudi, alimentarien encara més les fantasies i llegendes que rodegen el geni italià. Tres estàtues fetes per Andrea del Verrocchio en les que el va fer servir com a model, s’aprecia que un dels seus ulls té la mirada desviada.\nLa desviació ocular o exotropia és més evident en dos dels quadres de Leonardo com San Juan Bautista i Salvator Mundi. Per ell, no hi ha dubte que la persona que apareix en les diferents obres tenia estrabisme divergent i fins i tot, s’estima l’angle de desviació observat en cadascuna de les obres.\nDels diferents graus de divergència, el neurocientífic infereix que Da Vinci podia controlar el seu estrabisme. L’analisis de l’alineament dels ulls concorda amb un diagnòstic d’exotropia intermitent, la qual cosa suggereix que Leonardo da Vinci tenia tendència extròpica d’un -10.3º en repòs, però quan podia tornar l’ortotropia quan enfocava.\nEn l’estudi, publicat l’any passat a JAMA Ophtalmology, l’investigador britànic explica que l’exotropia intermitent s’associa generalment amb una bona visió estereoscòpica quan els ulls estan rectes, però es perd quan l’ull es desvia. Si veus el món amb un sol ull, degut a la supressió de l’altra quan es desvia, l’escena visual apareix molt més plana i per tant, més fàcil de traslladar al quadre. Així que tenir una deficient visió binocular podria ser un avantatge a l’hora de portar les escenes tridimensionals a una superfície.\nTot i així, com hem dit, molts oftalmòlegs estan en contra degut a que es posa en dubte que aquestes obres representessin a Leonardo da Vinci. La relació entre aquest treballs és molt circumstancial i dubtosa. El artistes també cometen error en els seus autoretrats. Rembrandt, per exemple, canviava la posició de l’ull i Van Gogh pintava els seus ulls algunes vegades blaves, altres verdes i fins i tot marrons. Les llicencies artístiques manen i els ulls eren, sospitosament eren afegits a l’últim moment.


Un exconcursant de Telecinco ha tornat a ser condemnat per un delicte de violència de gènere\ndijous, 10 de juny 2021 - 22:14h\nNou escàndol en el món dels personatges televisius i, en este cas, estem parlant d'un ex concursant de 'Mujeres i hombres i viceversa'. Un dels tronistes que ha passat pel plató de Telecinco, Javier Cohen, s'ha vist les cares amb la justícia.\nEl cas és que el jove ha comés uns fets molt greus contra el seu buldog i la sentència és molt clara sobre este tema.\nEl que fora participant del concurs de Telecinco ha sigut condemnat a una pena de presó. Així mateix, ja va ser condemnat a nou mesos de presó el febrer de 2020 per deixar morir al seu buldog americà, anomenat 'Asterix'.\nAra, en haver patit una altra sentència condemnatòria, esta vegada per un delicte de violència de gènere, ingressarà a la presó en les pròximes hores.\nEl Jutjat penal número 13 de València ha revocat el benefici de la suspensió dels 9 mesos de presó als quals va ser condemnat per maltractament animal un concursant del programa televisiu Dones i homes i viceversa, per ser de nou condemnat per violència masclista, la qual cosa l'obliga a complir la pena.\nSegons l'acte fet públic este dimarts, Javi C. va obtindre el benefici de la suspensió d'eixa pena durant un termini de tres anys, condicionat, entre altres coses, al fet que no tornara a cometre cap delicte, però després de ser condemnat el mes d'abril passat per un delicte de maltractament, la Fiscalia va emetre un informe en el sentit de "no interessar la revocació de la suspensió atorgada en el seu moment".\nLes raons per les quals l'ex tronista ingressarà a la presó\nEl concursant va ser condemnat també a dos anys i mig de prohibició de tindre animals i l'obligació de seguir un curs de reeducació de sis mesos, a més del pagament de les costes, després d'haver assumit la pena per haver deixat que el seu gos morira de fam.\nL'Audiència de València, que va signar la condemna, va decidir que no ingressara a la presó, malgrat tindre una altra condemna anterior per violència masclista, sempre que seguira el citat curs de reeducació i no tornara a cometre un delicte.\nExplica la jutge del cas de Cohen el que ocorre «en cometre este nou delicte dins del període de suspensió, malgrat que les penes imposades no siguen de presó».\n«Es considera que el penat ha incomplit greument la condició a la qual es va supeditar el manteniment del benefici en el seu moment concedit. Per això, és procedent deixar sense efecte el benefici de suspensió atorgat i això per estimar que el fet d'haver comés un altre delicte».\nAixí resa la sentència judicial contra els interessos de l'ex concursant de 'Mujeres i hombres i viceversa'.\n«Es menysprea l'oportunitat que se li va concedir de no entrar a la presó. I posa de manifest que l'expectativa en la qual es fundava la decisió de suspensió adoptada en el seu moment ja no pot ser mantinguda», prossegueix el text.\nA conseqüència d'això, s'anul·la la suspensió cautelar i haurà d'entrar a la presó, com a mínim per nou mesos. A més, s'està esperant a dilucidar si s'afig l'altra condemna per violència de gènere, pel qual ha sigut condemnat.\nLa Fiscalia va demanar 18 mesos de presó per al jove per deixar morir al seu gos en l'estiu de 2016. Javier va viatjar dos mesos a Eivissa i va deixar a l'animal, segons va comptar ell, a càrrec d'un amic seu.\nQuan va tornar d'este viatge, va trobar a l'animal molt malalt i ho va portar, falsejant la seua identitat, a un centre de protecció d'animals. En este centre de Paterna, es va comprovar que l'estat de l'animal era tan alarmant, que l'única cosa que podien fer és sacrificar-ho.\n«El que és violent sempre ho serà, s'exercisca la violència contra qui s'exercisca»\nEn paraules de la presidenta de la Secció de Dret Animal de l'Il·lustre Col·legi Advocats València, Amparo Requena, es demostra el següent. D'una banda, «el vincle que existeix entre el maltractament cap als animals i altres tipus de violència interpersonal».\nPer un altre, «la importància de tindre en compte els maltractaments cap als animals».\n«A més, de pel fet en si, absolutament reprovable i punible, per ser indicatiu i poder predir altres delictes molt greus. Poden ser la violència de gènere, l'abús a menors i l'abús a ancians», afig.\nFinalment, explica que «el que és violent sempre ho serà i la violència és sempre violència, s'exercisca contra qui s'exercisca».\nEn este procés judicial ha exercit l'acusació particular el moviment i Desenvolupament per la Protecció Animal (Modepran).\n'Mujeres y Hombres y Viceversa - MyHyV'


Un nou atac suïcida contra les forces de seguretat causa 9 morts al Pakistan\n18 abril 2021 13:58\nJosep Maria Sastre | 02 novembre 2007\nNou oficials de les forces aèries pakistaneses moriren ahir i 40 persones més resultaren ferides en un atemptat suïcida contra un autobús militar a l'est del Pakistan, en el segon atac contra les forces de seguretat perpetrat aquesta setmana. L'atemptat va tenir com a objectiu un grup d'oficials de les forces aèries que rebien entrenament a l'àrea de Sargodha, a la regió oriental pakistanesa del Punjab, segons el portaveu del Ministeri de l'Interior, Javed Cheema.\nEntre les 40 persones que en resultaren ferides, una vintena es troba en estat greu, segons el Ministeri pakistanès d'Interior. A Sargodha hi ha la major base aèria de l'Exèrcit pakistanès, el portaveu del qual, Waheed Arshad, confirmà que l'atac anava dirigit contra l'autobús militar i que un jove de devers 20 anys n'era l'autor. Una font policíaca citada pel canal Geo TV precisà que el suïcida duia la seva càrrega en una motocicleta que féu esclatar quan passava l'autocar. D'altra banda, entre 60 i 70 suposats insurgents moriren en combats que sosté l'Exèrcit pakistanès contra militants protalibans al nord de la vall de Swat, informà ahir una font militar. L'Exèrcit, després d'un període d'alto el foc, torna a atacar així els radicals.


Preguntes freqüents. Resolem els teus dubtes - Alsa\nVolem resoldre algunes dubtes freqüents sobre el teu viatge a Alsa i la situació generada per la COVID-19.\nEsperem que et serveixi d'ajuda. Recorda que també estem encantats d'ajudar-te a través de les nostres xarxes socials Facebook i Twitter.\nPuc viatjar a causa de les restriccions de mobilitat?\nAbans de viatjar, et recomanem consultar les possibles restriccions o condicions sanitàries a la web de la comunitat autònoma a la que et dirigeixis.\nEstan funcionant amb normalitat els vostres autobusos?\nA causa de la situació actual de la pandèmia i les restriccions de mobilitat adoptades per les comunitats autònomes, unida a la baixada de demanda de mobilitat, hem ajustat els nostres serveis.\nEt recomanem buscar el trajecte que vols fer a la nostra web per accedir a la informació totalment actualitzada dels nostres serveis disponibles .\nQuines mesures de seguretat i neteja heu pres davant de la COVID-19?\nAlsa s'acull a les recomanacions de les autoritats sobre la responsabilitat en els desplaçaments. Per això a Alsa hem reforçat els nostres protocols de seguretat i neteja enfront de la COVID-19 per oferir-te una Mobilitat Segura.\nEls nostres protocols han estat certificats per AENOR amb el segell enfront de l'COVID-19 per al transport de viatgers que avala l'efectivitat dels processos de protecció, neteja i desinfecció implantats.\nConsulta totes les mesures de neteja i seguretat aplicades aquí.\nHe de portar mascareta? Quines mesures he de prendre per viatjar?\nD'acord amb la normativa vigent és obligatori l'ús de mascareta que cobreixi nas i boca durant tot el viatge per a tots els viatgers majors de 6 anys. A més et recomanem complir amb les següents normes:\nEvita viatjar si tens símptomes de COVID-19.\nEvita menjar i parlar a bord.\nCompra el bitllet en línia i porta-ho al teu mòbil.\nNo canviïs de seient.\nAcudeix a l'autobús amb la mínima antelació possible per evitar esperes a les estacions.\nActua amb empatia i respecte als altres, la teva seguretat és la de tots.\nEs desinfecten els autobusos?\nEls nostres protocols davant de la COVID-19 han estat certificats per AENOR i compleixen àmpliament els preceptes publicades pel Ministeri de Transports i el Ministeri de Sanitat en el seu protocol per al transport públic.\nHem reforçat totes les mesures de desinfecció en els autobusos, seguim un estricte protocol de neteja i desinfecció que complementem amb tècniques noves, com la micropulverización. D'aquesta manera, garantim una neteja i desinfecció profunda dels vehicles amb periodicitat mínima diària, prestant especial atenció als elements de major contacte com: polsadors d'accés, agafadors, passamans, reposabraços, respatller i capçal de les butaques, safates individuals, WC, etc.\nFem servir productes viricides d'alta eficàcia, autoritzats pel Ministeri de Sanitat, i aplicats per personal format per a la seva correcta utilització. Consulta més informació.\nQuina és l'ocupació dels vehicles?\nDes Alsa complim íntegrament les normatives i recomanacions de les autoritats competents (Ministeri de Sanitat i Ministeri de Transports). Són aquests organismes els que estableixen les directrius respecte a l'ocupació màxima dels autobusos, que poden ser diferents en funció de l'àmbit territorial i la tipologia de cada servei, i que per norma general permet el 100% de l'ocupació de les places.\nRecorda que en Alsa hem reforçat les mesures de seguretat i neteja dels nostres autobusos, així com la qualitat de l'aire interior, que pots consultar aquí, així com implementat unes normes i recomanacions de viatge, entre les que s'inclou l'ús obligatori de màscara durant tot el viatge.\nTinc un bitllet ia causa de les restriccions de mobilitat no puc viatjar, puc canviar-lo o anul·lar-?\nDes Alsa hem flexibilitzat les nostres condicions de canvis i anul·lacions perquè sabem que, ara més que mai, és important que puguis canviar o anul·lar la teva bitllet si els teus plans canvien. Som més flexibles per adaptar-nos a les teves necessitats.\nComprova i gestiona el teu bitllet aquí.\nTinc un bo i no podré fer-lo servir abans que caduqui, què puc fer?\nHem ampliat els bons de viatges que, a data 04/11, no havien caducat perquè puguis usar-los 90 dies més sense cost. Si el teu bo és digital, l'ampliació es fa automàticament però, si tens un bo físic, has d'acudir a un punt de venda Alsa per actualitzar-lo.\nHe comprat un bitllet en punt de venda i vull anul·lar però la taquilla està tancada. Podeu ajudar-me?\nSi has comprat el bitllet en un punt de venda Alsa, pots anul·lar-lo en un punt de venda o, si està tancat, a les màquines autovenda.\nHe comprat un bitllet en una agència de viatges, puc canviar-lo en la vostra web?\nSi has comprat el bitllet a través d'una agència de viatges o un web de tercers, contacta directament amb ells per gestionar el canvi.\nEstan oberts els punts de venda Alsa a totes les estacions?\nTenim punts de venda oberts a les estacions, però et recomanem comprar el teu bitllet en línia, al nostre web o app , per reduir el contacte. També tens disponibles les màquines autovenda en algunes estacions.


Viatge a Guadalajara – Associació d'Amics de Cristofor Aguado | Picassent\nViatge a Guadalajara del 29 d’abril a l’1 de maig de 2017\nGuadalajara, com capital està situada en el que podríem denominar la perifèria de Madrid, és la porta de ambdós Castelles. Després del seu nord-est escut de pinars neixen les terres enllomades , les quals, en la seua joventut recorregué el Nobel Camilo José Cela per a després llegar a la posteritat una obra imprescindible en qualsevol biblioteca; ens referim al seu “Viatge a l’Alcarria”. Aquesta província alcarenya té un lloc d’honor en la literatura castellana per ser pàtria -o morada- de Juan Ruiz, el no tan frívol Arxipreste de Hita; i és, en la nova Castella, terra del amor, doncs en la seua bella Sigüenza nasqué el gentil donzell.\nEn la nostra visita a aquesta terra manxega vorem en primer lloc Pastrana. Bonics palaus, escarpats carrers i antigues fonts defineixen Pastrana, una de les més renombrades e importants ciutats de la província, ancorada en la vega del riu Arlés. Se li atribueix un origen iber però és en època romana quan es tenen notícies més certes. Es sap, p.e. que resultà destruïda i es tornà a construir amb el nom de Paterniana.\nLa Vila adquireix certa importància al llarg de l’Edat Mitjana. Constituí el primer centre de l’Ordre de Calatrava. Al 1541 el Rei Carles I ven la Vila a la vídua de D. Diego de Mendoza. Serà més tard i després de passar per diferents mans, quan Pastrana passa a pertànyer al senyoriu de la Casa de Éboli, convertint-se en ciutat ducal. De la princesa d’Éboli, sembla coneguda per tots, vos reservem una sorpresa.\nEn la Vall del Henares, al nord de Guadalajara, visitarem Sigüenza. Els seus orígens es remunten al s. Vé a.C., malgrat que els documents escrits més antics que es coneixen estan datats al s. XII de la nostra Era. La història d’aquesta Ciutat, farcida d’Esglésies i palaus, de carrers empinats i boniques places, es troba estretament nugada a la dels bisbes que l’han governat des del s. XII al XIX.\nDits bisbes foren els artífex dels principals monuments de la urb. De la llarga llista de personalitats episcopals, cal destacar el primer, Bernardo d’Agen, iniciador de la catedral al s. XII, Pedro González Mendoza, gran humanista que contribuí en gran mesura al naixement del Renaixement en Espanya i podríem seguir, però de segur que la guia ens ho ampliarà.\nLa Ciutat ha tingut una gran rellevància docent gràcies a la Universitat creada al s. XV i que al seu emparament obriren també les seues portes a nombrosos col·legis. Si be la Universitat desaparegué al s. XIX, els col·legis persistiren, per la qual cosa Sigüenza segueix ostentant un paper important en matèria d’ensenyança.\nLa Molt Noble i Molt Lleial Vila de Atienza està situada a la falda d’un alt turó. Fou aquest u dels enclavaments més pujants en l’Edat Mitja, si be la seua història es remunta molt de temps endarrere. Efectivament se sap que va albergar un important reducte de població celta. Posteriorment Castro Romano, Els àrabs també deixaren la seua petjada. Conquerida per Alfons VIé al 1085, el seu apogeu l’aconseguiria al llarg de la Baixa Edat Mitja.\nEn eixa època, amb una població important, és quan es construeixen la majoria d’Esglésies i monuments, els quals, afortunadament, hui encara podem admirar, malgrat haver estat destruïda en nombroses ocasions com conseqüència de les diferents lluites que han tingut lloc en el seu sol. La localitat de Atienza, conserva doncs, un molt interessant traça medieval en el qual no falta un esplèndid conjunt romànic. Pel seus nombrosos encants, la vila de Atienza fou declarada Conjunt Artístic-Històric al 1962. Sense dubte aquest és un lloc que de segur ens va agradar.\nTenim previst el matí del dilluns dia 1, abans de tornar a casa, dedicar-lo a visitar tot el que pugem la ciutat de Guadalajara. Aquesta Ciutat té orígens remots que la lliguen amb la Celtibèrica; malgrat que les referències més antigues ens informen de la seua importància com plaça forta en l’estratègia militar dels emirats i califes de Còrdova. Aleshores fou coneguda amb dos apel·latius, Madinat al-Faray, en memòria del seu conqueridor, i Wad al Hayara, traducció al àrab del seu nom preromà, Arriaca.\nA l’any 1085 Guadalajara es va incorporar al Regne de Castella a mercè de la política expansionista del Rei Alfons VIé. Amb el temps, aquest esdeveniment passà a les cròniques com una contesa bèl·lica protagonitzada per Àlvar Fàñez de Minaya, hui reflectit a l’escut d’armes de la Ciutat.\nCom sempre la guia ens acompanyarà per allò que es considera imprescindible de visitar-ho: Palau de l’Infantat, joia de l’art gòtic isabelí. La Concatedral, erigida sobre una mesquita anterior, és una església del s. XVIII en la que destaca el pòrtic, les portes i la torre mudèjar. La Capella de Luis de Lucena, el Palau dels Mendoza i… tot el que puguem vore i gaudir.\n27 abril, 2017 a las 8:26 am\nAmunt Associació. Bon viatge!!!


[Last.FM] descobrint música nova | Blog d'Andrés Ignacio Martínez Soto\n← [Indignant!] Ens volen llevar TV3 a la força\nTinc ganes de … →\n[Last.FM] descobrint música nova\nSetembre 12, 2007 Deixa un comentari\nAlgú em va dir ‘ei mira aquesta pàgina – referint-se a last.fm – en pots descobrir artistes, cançons, grups … que et poden molar i que no els coneix ningú ‘ . Ara sóc jo el que diu això als amics, perquè gràcies a la combinació ‘Last.FM+P2P’ ara sóc més melòman que mai, i cada cop tinc més i més música. Cada setmana descobrisc grups nous que em poden agradar, cada dia sent grups nous … i això que només tinc 39Gb de música (alguns de vosaltres segur que en tindreu més que jo).\nAlguns amics s’estranyen molt quan senten la música que escolte, ja que ni és el ‘TOP 100 de los Cuarenta’ ni el ‘TOP 100 Oldies de Kiss-FM’ – també he de dir, que escolte de tot – , però a tots els estranya que escolte grups en català, galleg, gaèlic … i que no escolte tota la música que vé del MainStream, que si l’últim de ‘Coti’ (Pedro, va per tú), o l’última de la finalista d’OT (Operación sin Terminar) que no sé ni qui és.\nPer a gustos, colors. A mi m’encanta Last.fm , tots els dies mire grups nous, cançons noves, etc, etc.\nAixò es tradueïx en: Un dia em va picar saber la cançó que escoltava a un anunci de la TV, que cantàven en gallec, investigant, vaig trobar Last.FM i com em va agradar la cançó, vaig continuar-ne cercant autors del mateix estil, i cançons del mateix autor.\nAra per ara, l’últim autor descobert és ‘Berrogüetto‘ de música folk totalment desconegut al mainstream.\nI més que estan en espera de ser ‘descoberts’ .\nJa sabeu, feu servir Last.FM, us descobirà molta música.\nFiled under Música Tagged with Música


ICV-EUiA del Prat presenta la seva candidatura a l'Auditori del Cèntric | Iniciativa per Catalunya Verds\nICV-EUiA del Prat presenta la seva candidatura a l'Auditori del Cèntric\nPolítiques socials, la lluita contra l'atur, l'educació i la cultura com a fonaments de la societat i la construcció de comunitat son els eixos del programa amb el que es presenta a les properes eleccions municipals ICV-EUiA al Prat\nL'Auditori del Cèntric va ser l'escenari de la presentació de les 28 persones candidates per ICV-EUiA del Prat a les properes eleccions del maig. Les 300 localitats van quedar curtes, i va obligar a transmetre l'acte per streaming a la sala d'actes de la biblioteca, que també es va omplir. Entre els diversos càrrecs d'ICV-EUiA que van assistir a l'acte, cal destacar la presència de l'alcalde de la població grega d'Agia Paraskevi, Statophouluos Giannis, del partit Syriza, que va donar suport des de la seva coalició a la candidatura d'ICV-EUiA del Prat.\nDurant la seva intervenció, Lluís Tejedor va destacar la qualitat dels serveis i dels equipaments de la nostra ciutat com una eina potent per fer front a les desigualtats, i va assegurar que "la pobresa és la conseqüència de la crisi, però les causes son les desigualtats que generen els poderosos, i aquesta és la nostra lluita". ICV-EUiA es reivindica com una força política d'esquerres perquè troba en l'educació i la cultura la millor manera d'enfortir la comunitat, i reforçar la participació de tots els ciutadans, sobretot d'aquells que necessiten d'una xarxa social i d'aprenentatge per fer el seu camí.\nDurant l'acte es van poder veure algunes imatges que recorden la lluita dels companys i companyes del PSUC i d'altres reivindicacions socials que han fet d'El Prat la ciutat que és ara, i que recorden que els valors sobre els que es fonamenta el treball d'ICV i d'EUiA son els valors de la lluita social i de classe.


El videojoc, una indústria que mou milions | infouniversitat\nPosted by Redacció on 2 octubre 2013 in Ocupació, Tecnologia · 0 Comments\nJORGE CHENOVART. El sector dels videojocs està vivint temps de màxima repercussió a causa de l’eixida del nou Grand Theef Auto V, el qual ha recaptat més de mil milions de dòlars i ha costat “només” dos-cents milions. Xifres d’escàndol per a un videojoc supervendes que recrea amb la màxima fidelitat els avatars que el consumidor vulga introduir. Per al professor d’Animació de l’Escola Superior d’Enginyeria Ignacio Sales, “aquestes dades denoten els diners que mou la indústria dels videojocs, encara que cal no oblidar que la crisi també ha deixat petjada en ella”, ha afirmat en el programa En Xarxa de Ràdio Universitat, el qual podeu escoltar fent clic ací.\nLa indústria del videojoc es troba entre les més prolífiques del sector audiovisual. Cada vegada hi ha més jocs per a tots els gustos, edats i objectius, i els gràfics són més reals. Tot això és el reflex d’un mercat disgregat situat en bona posició dins del seu camp, ja siguen plataformes, esports, cotxes o rols. Pel que fa a la realitat, la concepció dels videojocs com a autèntiques pel·lícules és molt complicada, “ja que la indústria de la tècnica cinematogràfica avança a gran velocitat i hi ha grans diferències en la tècnica feta per a ser ràpida i relacionada amb el seu cost computacional”, ha afegit Ignacio Salas.\nL’evolució dels videojocs depén en bona mesura de les plataformes que sorgeixen cada cert nombre d’anys. Una de les quals són els dispositius mòbils, perquè qui no ha vist en el metro o en l’autobús algú jugant al Candy Crush en el seu smartphone o tableta? Segons Ignacio Sales, “les dades aclareixen el gran nombre de dispositius mòbils que es venen i que superen amb claredat altres plataformes com les videoconsoles”. A més, cal no oblidar el fet multidisciplinari d’aquests dispositius, capaços de fer feliç la gent amb una simple aplicació.\nEnrere va quedar l’època en la qual es necessitaven emuladors de videoconsoles per a gaudir en l’ordinador de videojocs que només estaven disponibles per a una determinada plataforma. Com afirma Ignacio Sales, ara es tracta “d’un autèntic fenomen sociològic, que dóna lloc a nous moviments de negocis, des del punt de vista publicitari sobretot, i a la revisió d’antics títols”.\nAquest fenomen sociològic, el qual permet a persones de totes les edats gaudir d’estones d’oci sense moure’s del sofà, sempre ha tingut crítics i els continuarà tenint. És normal que hi haja determinats moviments en contra del videojoc que intenten situar-lo com un destructor de neurones. Però els beneficis són molts i és el moment de donar-los a conéixer de manera simultània, gràcies als múltiples dispositius tecnològics. Un clar exemple: l’Institut de Robòtica i Tecnologies de la Informació i les Comunicacions de la Universitat de València, que ha desenvolupat un videojoc per ajudar xiquets amb problemes d’autisme.\nTags: Ignacio Sales, JORGE CHENOVART., videojoc\nPrevious Post Tàndems lingüístics amanits de música i gastronomia Article següent Mentors i mentores, una xicoteta gran ajuda per a alumnes nouvinguts


Gino Bechi - Viquipèdia, l'enciclopèdia lliure\nGino Bechi (Florència, 16 d'octubre de 1913 - 1 de febrer de 1993, Itàlia) baríton italià.\n2 febrer 1993 (79 anys)\nCantant, actor i cantant d'òpera\nAls disset anys abandonà el peritatge industrial per a estudiar cant amb Raul Frazzi. Debutà a Émpoli, el 1936, amb La traviata (el paper del vell Germont seria un dels seus rols emblemàtics) i per l'estiu de 1939 es distingí en les representacions operístiques de les termes de Caracal·la (amb Aida i Pagliacci). Aquest mateix any estrenà Monte Ivnor de Ludovico Rocca.\nEl 1940 debuta a La Scala substituint a Armando Borgioli en La forza del destino, de Verdi, però l'entrada d'Itàlia en la Segona Guerra Mundial limità la seva carrera. Malgrat això, es distingí en el Maggio Musicale Fiorentino del 1941, on estrenà Don Juan de Menara, de Franco Alfano. Aquest mateix any, cantà el paper de Severo de Poliuto, de Donizetti, a La Scala de Milà.\nAcabada la guerra es distingí amb Nabucco, a una Scala renovada, i formà part de la famosa expedició de les hosts d'aquest teatre a Londres (1950), on cantà Otello i Falstaff. En anys successius actuà en tots els teatres importants.\nPer la temporada 1948-1949, es presentà en el Gran Teatre del Liceu de Barcelona, on actuà diverses vegades, i el 1966 cantà el seu cèlebre rol de Germont pare, en el film operístic La traviata, junt a Anna Moffo. Durant els anys finals de la seva vida dirigí una escola de perfeccionament per a cantants i donà classes magistrals de cant en connexió amb el Concurs Internacional de Cant Francesc Viñas, de Barcelona.\nPietro Mascagni: Cavalleria Rusticagna amb Gigli, Rasa, Simionato. Marcucci, i l'Orchestra del Teatro alla Scala di Milano dirigida per Mascagni\nGiuseppe Verdi: Un ballo in maschera amb Gigli, Pasero, Novelli, Ribetti, Giusti, Barbieri, Caniglia, Niccolini i l'Orchestra dell'Opera di Roma dirigida per Tullio Serafin\nObtingut de «https://ca.wikipedia.org/w/index.php?title=Gino_Bechi&oldid=21007138»\nDarrera modificació: 22 abr 2019 a les 17:54


Joan Colomo + Vàlius + Robot en Barcelona el October de 18, 2020 en notikumi\nJoan Colomo + vàlius + Robot Emilio · XXVè Aniversari Heliogàbal\nSunday,\tOctober 18, 2020\nEntre el ridícul més espantós i la fantasia més exhuberant hi ha, sovint, una fina línia que els separa. A sobre d'ella, aquest espectacle hi fa cabrioles i piruetes tot mantenint sorprenentment l'equilibri.\nJoan Colomo capitaneja aquesta nau, La Radiofórmula, una andròmina que tant pot anar a la deriva com enlairar-se fins al setè cel, quan no ambdues alhora. En aquesta excelsa temeritat l'acompanyen Xavier Garcia i Guillem Caballero, còmplices tots tres d'un aquelarre que calcina qualsevol indici de decència i correcció i se'n menja les cendres. Grans èxits d'ahir, d'avui, de sempre i de més enllà passats per la seva batedora màgica, popurris infinits que s'estiren, s'arronsen i es tornen a estirar, humor i èxtasi, ballaruca descoordinada, Sabrina, Kiss, Estopa, Màkina de la bona, Jeanette, Rihanna, Celtas Cortos, Gala, Spice Girls, Rocío Jurado, Daft Punk, Bon Jovi, Roxette i tantíssims d'altres. El Piromusical de TV3 però sense rastre de pompa.\nSi has pensat en casar-te o en fer la comunió, no dubtis que aquesta és una aposta totalment guanyadora per amenitzar el teu esdeveniment. Si no ho has pensat, ara és el moment.\n25 ANYS DE L'HELIO, 10 ANYS DE VÀLIUS\nvàlius beuen del punk més nerviós (Desperate Bicycles, The Fall) i del folk més descarnat (Pau Riba, Raimon) i insisteixen en l’ètica del “fes-t’ho tu mateix”. Des de 2010, passegen pels escenaris una aposta musical austera, de mínims, però inquieta i encuriosida. Procuren que no passi mai més d’un any sense treure material nou; no saben gaire per què ho fan, però ara per ara no s’han plantejat deixar-ho de fer. De moment el seu periple ha produït un total de tres EPs (‘Rierols’, 2012; ‘Mercè’, 2016; ‘Amor’, 2017) i quatre LPs (‘Escola’, 2013; ‘Fam’, 2014; ‘Mesura’, 2017; ‘Senyal’, 2019), a més d’infinitat de concerts per tot Catalunya i, ocasionalment, més enllà.\nNueva banda de powerpop de Barcelona, con habituales de la escena local: Edu Chirinos (Las Ruinas), Carlos Leoz (Me and the Bees), Blanca Lamar (Les Sueques) y Ángel Garau (Da Souza). La banda está próxima a grabar su primer disco que saldrá en el 2021.


L’Hospitalet és avui moderna, oberta i innovadora, i, gràcies a l’esforç de tothom, s’ha convertit en una ciutat d’oportunitats que ha sabut desenvolupar un sentiment d’identitat i de pertinença de la seva gent. Ubicada al bell mig de l’àrea metropolitana, a mig camí entre l’aeroport i Barcelona, la seva situació privilegiada, les seves excel•lents comunicacions i el procés de transformació en què es troba immersa afavoreixen el seu desenvolupament econòmic.\nL’Hospitalet disposa d’equipaments i serveis de qualitat a prop de casa, esportius o culturals, socials o sanitaris. També s’han atès les necessitats dels barris: poliesportius municipals, biblioteques, escoles bressol o casals d’avis completen la xarxa d’equipaments de proximitat. En definitiva, la segona ciutat de Catalunya és avui més integrada i integradora i continua treballant per aconseguir el benestar i el desenvolupament social de la ciutadania.\nLa ciutat de L’Hospitalet té 12,49 quilòmetres quadrats, està situada a la plana litoral i pertany a la comarca catalana del Barcelonès, entre els municipis de Barcelona, Esplugues, Cornellà i el Prat, al marge esquerre del riu Llobregat.\nEls símbols de la nostra ciutat són l’escultura d’Eduard Arranz-Bravo: l’Acollidora i L’H.\nAdministrativament, L’Hospitalet es divideix en sis districtes i tretze barris:\nAl marge de la divisió administrativa, el Ple municipal va aprovar el 6 de febrer del 2002 la creació de Granvia L’H, el districte econòmic de L’Hospitalet, que té 276 hectàrees de superfície als districtes III i VI.\nLa prova més antiga de presència humana a L’Hospitalet és del neolític, fa uns 4.000 anys. Les següents restes que apareixen són del segle IV aC, pertanyen a la cultura ibèrica i representen els antecedents de la ciutat.\nA partir de l’arribada dels romans, al segle II aC,\nel nostre terme municipal sempre ha estat habitat.\nAl barri de Santa Eulàlia s’han localitzat les restes d’una important casa de camp —una vil•la— dedicada, segurament, a l’explotació de la vinya. A partir de la fundació de Barcino, al final del segle I aC, va passar per la ciutat la Via Augusta, que anava de Roma a Cadis i que seguia l’eix format pels carrers de Santa Eulàlia, Enric Prat de la Riba i Major. Durant el període medieval i modern, es va convertir en el camí ral. També és d’època romana el cap de medusa funerari que es conserva al Museu d’Arqueologia de Catalunya.\nEl primer document escrit que parla de la ciutat és de l’any 908, amb el nom original de Provençana, per referir-se al primer terme parroquial al voltant de l’església de Santa Eulàlia de Provençana. El segle XII es va fundar un hospital que complia funcions d’hostal (al barri del Centre), tan petit que va rebre el nom de L’Hospitalet, que finalment va originar el topònim de la nostra ciutat.\nL’Hospitalet era un petit poble agrícola que es beneficiava de la proximitat de Barcelona per vendre els productes. Aquesta proximitat, però, també provocava que quan hi havia setges i guerres en sortís perjudicat, ja que s’hi establia el front. A la Guerra de Successió, el 1713, s’hi va firmar el tractat pel qual les tropes que defensaven l’arxiduc Carles abandonaven els catalans a la seva sort. Es coneix amb el nom de Conveni de L’Hospitalet.\nA partir del segle XIX, L’Hospitalet va experimentar una gran embranzida econòmica: per una banda, la construcció del canal de la Infanta va possibilitar una agricultura de regadiu especialitzada, i, per l’altra, es van començar a instal•lar les primeres indústries, on destacaven tres sectors: el tèxtil, el metal•lúrgic i el de ceràmica de construcció, amb la presència de nombroses bòbiles. Finalment, el 1925 el rei Alfons XIII li va concedir el títol de ciutat.\nAl llarg del segle xx la ciutat ha tingut diferents\nonades migratòries (anys 20, anys 70 i anys 90) que\nl’han convertit en la segona de Catalunya.\nAixò va fer que el creixement no tingués molts cops les condicions necessàries de serveis. A partir de 1979, però, amb l’arribada dels Ajuntament democràtics, s’ha fet un esforç impressionant per a donar als ciutadans les infraestructures, serveis i equipaments necessaris.\nAixí mateix, amb l’arribada del segle XXI s’han anat creant, nous espais i equipaments que configuren una nova ciutat: la Ciutat de la Justícia, la Fira Granvia L’Hospitalet, la plaça d’Europa o l’Institut d’Investigació Biomèdica de Bellvitge (IDIBELL), són exemples d’aquesta nova realitat que ara és L’Hospitalet.\nUbicacions de Festes de Primavera\nEn el marc d’aquesta fira, el Village pretén ser un espai de trobada, de descans per als congressistes del GSMA MWC, on podran gaudir d’una experiència gastronòmica, que inclou una mostra de tapes i d’altres àpats de L’Hospitalet que combina gastronomia típicament catalana i espanyola.\nEl Village de L’HOSPITALET EXPERIENCE a més de ser per als congressistes internacionals i nacionals del GSMA MWC, també estarà obert a tots els nostres ciutadans, així com als veïns d’altres poblacions que ens vulguin venir a visitar. Volem que la gent de la ciutat i l’entorn també visqui el GSMA MWC. Tant ciutadans, com restauradors, com entitats de la ciutat.\nL’H EXPERIENCE és l’espai on es promou la gastronomia jove i dinàmica d’una manera informal i divertida amb tapes d’avantguarda.\nQUÈ HI TROBARÀS AL VILLAGE?\nEn aquesta carpa de 400m2 estaràs calentet i podràs menjar de gust.\nDos de venda de tiquets —també els podràs comprar directament al mostrador que l’Ajuntament te dins del hall del recinte firal — i un dispensador de cervesa i vermut.\n- Terrassa exterior\n- Escenari per les actuacions de grups i entitats de la ciutat i veure les creacions artístiques.\nTapas & Culture Bus\nSi ets congressista del GSMA MWC t’oferim l’oportunitat de fer una visita turística especial i en exclusiva per alguns racons de la nostra ciutat, on ens podràs conèixer més de debò i gaudir de la nostra afabilitat, hospitalitat i, també, per què no dir-ho, de la nostra simpatia.\nPodeu venir en grups reduïts concertats o a títol personal i fer amics que no oblidareu mai.\nAnirem a cinc punts de la ciutat que us sorprendran. Beurem, menjarem i riurem perquè el que volem es que us ho passeu d'allò més bé.\nLes sorpreses us les trobareu; no volem revelar-les...\nAquesta visita és gratuïta i inclou:\nAcompanyament d’un guia en anglès, espanyol i català.\nRetorn al punt de partida i/o hotel.\n-La quantitat de tapes i beguda que sigueu capaços d'aguantar ;)\nReserva el teu seient abans del divendres 12 de febrer.\nFes la teva reserva a continuació\nRecipes for foreigners